**PREDKLADACIA SPRÁVA**

#  Podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov Ministerstvo pôdohospodárstva a rozvoja vidieka Slovenskej republiky (ďalej len „predkladateľ“) predkladá návrh [poslancov Národnej rady Slovenskej republiky Tomáša ŠUDÍKA, Jaromíra ŠÍBLA, Vojtecha TÓTHA a Jozefa PROČKA na vydanie zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 282)](https://www.slov-lex.sk/legislativne-procesy/SK/LP/2020/614).

Všeobecne

Účelom predloženého poslaneckého návrhu zákona (ďalej len „poslanecký návrh“) je precizovať text zákona č. 39/2007 Z. z. o veterinárnej starostlivosti v znení neskorších predpisov (ďalej len „zákon“) v súlade so smernicou Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely v platnom znení (ďalej len „smernica“) konkrétne čl. 23, čl. 41 a čl. 60 vrátane prílohy V smernice z dôvodu, že Slovenská republika transponovala príslušné časti smernice do právneho poriadku iba čiastočne, a to do zákona a nariadenia vlády Slovenskej republiky č. 377/2012 Z. z. v znení neskorších predpisov (ďalej len „nariadenie vlády“). Predmetom úpravy je spôsob získania odbornej spôsobilosti na vykonávanie úloh súvisiacich s manipuláciou so zvieratami používanými na vedecké účely alebo vzdelávacie účely, kedy sa vzdelávanie, ktoré doteraz pozostávalo z akreditovaného vzdelávacieho programu dopĺňa o praktickú prípravu na základe pripomienok Európskej Komisie a následným vykonaním záverečnej skúšky. Zároveň sa návrhom zákona dopĺňajú sankcie za porušenie niektorých povinností vyplývajúcich zo smernice, ktoré boli transponované do nariadenia vlády a zákona, avšak ich porušenie nebolo zahrnuté medzi skutkové podstaty iných správnych deliktov v zákone, čím boli prakticky nevykonateľné.

Podľa navrhovateľov je poslanecký návrh v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, zákonmi a ostatnými všeobecne záväznými právnymi predpismi.

Predložený poslanecký návrh bude mať podľa navrhovateľov pozitívny vplyv na rozpočet verejnej správy a negatívny vplyv na podnikateľské prostredie. Nebude mať vplyv na informatizáciu spoločnosti, vplyv na služby verejnej správy pre občana, sociálne vplyvy, vplyv na životné prostredie a  ani vplyv na manželstvo, rodičovstvo a rodinu.

**Stanovisko predkladateľa k poslaneckému návrhu**

:

Všeobecne

Cieľom predloženého poslaneckého návrhu je úprava zákona na zabezpečenie súladu so smernicou, konkrétne čl. 23, čl. 41 a čl. 60 smernice vrátane prílohy V smernice z dôvodu, že Slovenská republika transponovala príslušné časti smernice do právneho poriadku iba čiastočne, a to do zákona a nariadenia vlády. Pre úplnú transpozíciu smernice je nevyhnutné prebratie príslušných ustanovení smernice úpravou a doplnením zákona. Citovanú skutočnosť vytkla Slovenskej republike Európska komisia formálnym oznámením, ktorým iniciuje nové konanie o porušení zmlúv (infringement) registrované pod č. 2018/2160. Upravuje sa predovšetkým spôsob získania odbornej spôsobilosti na vykonávanie úloh súvisiacich s manipuláciou so zvieratami používanými na vedecké účely alebo vzdelávacie účely, kedy sa vzdelávanie, ktoré doteraz pozostávalo z akreditovaného vzdelávacieho programu sa dopĺňa o praktickú prípravu na základe pripomienok Európskej Komisie a následným vykonaním záverečnej skúšky. Povinnostiam, ktoré vyplývajú zo smernice, a ktoré boli transponované do nariadenia vlády a do zákona, zodpovedajú aj navrhované sankcie za porušenie týchto povinností, avšak ich porušenie nebolo zahrnuté medzi skutkové podstaty iných správnych deliktov v zákone, čím boli prakticky nevykonateľné. Uvedeným poslaneckým návrhom dochádza k náprave, aj súladu so smernicou. Poslanecký návrh je v súlade so smernicou a zohľadňuje potreby, ktoré vyplynuli z praxe.

V rámci pripomienkového konania bolo uplatnených 15 obyčajných pripomienok, ktoré sú uvedené v prílohe „Vznesené pripomienky v rámci medzirezortného pripomienkového konania“.

K jednotlivým bodom uplatňuje predkladateľ tieto pripomienky:

**K bodu 2:**

Navrhujeme v úvodnej vete nahradiť skratku "písm." celým slovom.

Navrhujeme nad slovom „spôsobom“ odkaz 106d nahradiť odkazom 106.

**K bodu 4:**

V § 37a navrhujeme zmeniť názov paragrafu na „Získanie odbornej spôsobilosti“, v odseku 1 navrhujeme slová „a praktickú prípravu a vykonať záverečnú skúšku podľa osobitného predpisu125b)“nahradiť slovami „podľa osobitného predpisu125b) a praktickú prípravu“. Ďalej v odseku 6 navrhujeme vypustiť slová „podľa osobitného predpisu125b)“ a v poznámke pod čiarou k odkazu 125d slová „199/2019“ nahradiť slovami „289/2020“.

**K bodu 11:**

Navrhujeme v úvodnej vete slovo „ods.“ nahradiť slovom „odsek“.

**K bodu 14:**

V úvodnej vete odporúčame pred slová „§ 48 odsek“ vložiť predložku „V“ (oprava zrejmej nesprávnosti).

**K bodu 16:**

Navrhujeme úpravu čísiel odkazov a poznámok pod čiarou dvojitým číslovaním vzhľadom na umiestnenie odkazov 152 a 152a a v poznámkach pod čiarou k odkazom 152d) a 152e) vypustenie slov „v znení nariadenia vlády Slovenskej republiky č. 199/2019 Z. z.“.

**K bodu 20:**

Navrhujeme označenie prílohy číslom 6 vzhľadom na platné číslovanie príloh.

**K čl. II**

Navrhujeme posunúť účinnosť na 1. marca 2021.

**Záver:**

Predkladateľ po zohľadnení pripomienok v stanovisku odporúča vláde Slovenskej republiky vysloviť súhlas s  návrhom [poslancov Národnej rady Slovenskej republiky Tomáša ŠUDÍKA, Jaromíra ŠÍBLA, Vojtecha TÓTHA a Jozefa PROČKA na vydanie zákona, ktorým sa mení a dopĺňa zákon č. 39/2007 Z. z. o veterinárnej starostlivosti v znení neskorších predpisov (tlač 282)](https://www.slov-lex.sk/legislativne-procesy/SK/LP/2020/614).